პრაღის წმინდა ლუდმილას ბაზილიკა

პრაღის წმინდა ლუდმილას ბაზილიკა () — ნეოგოთიკური კათოლიკური ეკლესია პრაღაში. ააგეს 1888–1892 წლებში იოსეფ მოცკერის გეგმის მიხედვით. მას სახელი წმინდა ლუდმილა ბოჰემიელის პატივსაცემად ეწოდა.

ეკლესია არის აგურით ნაშენი სამნავიანი ბაზილიკა ჯვრის ფორმის განივი ნავით. ეკლესიის წინა მხარეს არის ორი 60,5 მ სიმაღლის კოშკი ზარებით და მაღალი კარიბჭე მთავარი შესასვლელის ზემოთ ქანდაკებებით. ტაძრის ინტერიერი გამოირჩევა მდიდრული ფანჯრებით, ნახატებითა და ქანდაკებებით, რომლის შექმნაშიც მონაწილეობდნენ ეროვნული დონის  მხატვრები იოზეფ ვაცლავ მისლბეკი, იოზეფ ჩაპეკი და ფრანტიშეკ ჟენიშეკი.

ისტორია
1879 წელს სოფელი კრალოვსკე-ვინოჰრადი პრაღის ნაწილი გახდა და კათოლიკე მოსახლეობის მზარდი რაოდენობის გამო ახალი სამრევლო ეკლესიის მშენებლობა გახდა საჭირო. კრალოვსკე-ვინოჰრადის მოსახლეობამ 1881 წელს 15 000-ს გადააჭარბა.  მაშინდელი ურბანული კონცეფცია ცენტრალურ მოედანზე სამი მთავარი შენობის აგებას გულისხმობდა  (ეკლესია, თეატრი და ეროვნული საზოგადოებრივი ცენტრი). ეკლესიის ადგილმდებარეობა კი მოედნის შუაგულში, დასავლეთ-აღმოსავლეთის მთავარი გზის გადაკვეთაზე წინასწარ იყო შერჩეული.
მინი|მარცხნივ|საშობაო ბაზრობაგაგა მუმლაძის ფოტო
პროექტი ვინოჰრადის მერმა, ვილჰელმ ვლჩეკმა წამოიწყო და ახალი სამრევლო ოფიციალურად 1884 წლის 1 ნოემბერს დარეგისტრირდა. ტაძარი საზოგადოების, სავაჭრო კავშირებისა და ორგანიზაცია წმინდა ელიშკას ქალთა კავშირის შემოწირულობებით აშენდა. ეკლესიის საძირკვლის პირველი ქვა 1888 წლის 25 ნოემბერს დაიდო და მშენებლობა 1892 წლამდე გაგრძელდა. ეკლესიის მშენებლობის საერთო ღირებულება 369 922 ავსტრიული ოქროს გულდენი იყო, რაც ჯამში 308,5 კილოგრამი ოქროს წონას უდრის.

ტაძარი დაიხურა მეტროპოლიტენის მშენებლობის გამო, შემდეგ კი რეკონსტრუქციისთვის 1974–1992 წლებში. 1980 წელს დაიწყო მისი ძირეული რეკონსტრუქცია. 1984 წლის დეკემბრისთვის დასრულდა სამხრეთი ნავის რესტავრაცია, სადაც წირვა-ლოცვა დროებით განახლდა იმპროვიზირებული გარემოში. 1992 წლის 16 სექტემბერს, წმინდა ლუდმილას თაყვანისცემის დღეს, მთელი ტაძარი ხელახლა გაიხსნა. ახალი საკურთხევლის კურთხევის საზეიმო ცერემონიალი ჩაატარა კარდინალმა მილოსლავ ვლკიმ. 1993 წლის 3 სექტემბერს ეკლესიის კოშკებზე ზარები კვლავ დარეკეს.

ამჟამად ტაძრის წინ ხშირად იმართება საშობაო და სააღდგომო ბაზრობები, ღია ცის ქვეშ კონცერტები და საქველმოქმედო გაყიდვები.

2022 წლის აგვისტოში რომის პაპმა ფრანცისკემ ეკლესიას ბაზილიკის სტატუსი მიანიჭა.

სქოლიო

კატეგორია:ჩეხეთის კათოლიკური ტაძრები